CELEX: 32022R0199
Language: sk
Date: 2021-12-02 00:00:00
Title: Delegované nariadenie Komisie (EÚ) 2022/199 z 2. decembra 2021, ktorým sa mení nariadenie Európskeho parlamentu a Rady (EÚ) 2019/1241, pokiaľ ide o používanie zariadení na zabránenie vedľajším úlovkom pri love tresky koruškovitej v Severnom mori

15.2.2022   
               
               
                  SK
               
               
                  Úradný vestník Európskej únie
               
               
                  L 33/1
               
            
         DELEGOVANÉ NARIADENIE KOMISIE (EÚ) 2022/199
         z 2. decembra 2021,
         ktorým sa mení nariadenie Európskeho parlamentu a Rady (EÚ) 2019/1241, pokiaľ ide o používanie zariadení na zabránenie vedľajším úlovkom pri love tresky koruškovitej v Severnom mori
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/1241 z 20. júna 2019 o zachovaní rybolovných zdrojov a ochrane morských ekosystémov prostredníctvom technických opatrení, ktorým sa menia nariadenia Rady (ES) č. 1967/2006, (ES) č. 1224/2009 a nariadenia Európskeho parlamentu a Rady (EÚ) č. 1380/2013, (EÚ) 2016/1139, (EÚ) 2018/973, (EÚ) 2019/472 a (EÚ) 2019/1022 a ktorým sa zrušujú nariadenia Rady (ES) č. 894/97, (ES) č. 850/98, (ES) č. 2549/2000, (ES) č. 254/2002, (ES) č. 812/2004 a (ES) č. 2187/2005 (1), a najmä na jeho článok 15 ods. 2,
         keďže:
         
                     (1)
                  
                  
                     V prílohe V k nariadeniu (EÚ) 2019/1241 sa stanovujú technické opatrenia zavedené na regionálnej úrovni pre Severné more, Skagerrak a Kattegat.
                  
               
                     (2)
                  
                  
                     Ak sa členské štáty s priamym hospodárskym záujmom na určitom rybolove domnievajú, že alternatívne opatrenia sú zlučiteľné s ochranou mladých jedincov dosahovanou používaním selektívnych zariadení, ktoré predstavujú alternatívu k selektívnym zariadeniam zavedeným na regionálnej úrovni a uvedeným v časti B príloh V až XI k nariadeniu (EÚ) 2019/1241, Komisia môže prijať takéto opatrenia prostredníctvom delegovaných aktov na základe spoločného odporúčania predloženého danými členskými štátmi.
                  
               
                     (3)
                  
                  
                     Podľa článku 16 nariadenia (EÚ) 2019/1241 môžu členské štáty s priamym hospodárskym záujmom na určitom rybolove predložiť Komisii na účely prijatia technických opatrení uvedených v článku 15 ods. 2 uvedeného nariadenia spoločné odporúčanie v súvislosti s veľkostnou a druhovou selektívnosťou výstroja. Členské štáty, ktoré predkladajú takéto odporúčanie, musia poskytnúť vedecké dôkazy, ktorými preukážu, že uvedenými opatreniami sa dosiahne veľkostná a druhová selektívnosť, ktorá je prinajmenšom rovnocenná so selektívnosťou výstroja uvedeného v časti B príloh V až X a v časti A prílohy XI k uvedenému nariadeniu.
                  
               
                     (4)
                  
                  
                     Na rybolove v Severnom mori majú priamy hospodársky záujem Belgicko, Dánsko, Francúzsko, Holandsko, Nemecko a Švédsko (ďalej len „skupina Scheveningen“). Skupina Scheveningen po konzultácii s Poradnou radou pre Severné more predložila Komisii 26. februára 2020 na základe článku 15 nariadenia (EÚ) 2019/1241 spoločné odporúčanie, v ktorom navrhla prijať delegovaný akt týkajúci sa zmeny časti B prílohy V k uvedenému nariadeniu, ktorým sa povolí používať pri rybolove tresky koruškovitej v Severnom mori druhovo selektívne zariadenie, ktoré bude slúžiť ako alternatíva k triediacej mriežke s maximálnym rozstupom priečok 35 mm uvedenej v časti B prílohy V k uvedenému nariadeniu a bude základným opatrením pre daný cielený rybolov.
                  
               
                     (5)
                  
                  
                     Spoločné odporúčanie bolo predmetom konzultácií s expertnou skupinou pre rybárstvo, ktoré sa uskutočnili 30. septembra 2021. Na stretnutí sa ako pozorovateľ zúčastnil Európsky parlament.
                  
               
                     (6)
                  
                  
                     Vedecký, technický a hospodársky výbor pre rybárstvo (ďalej len „výbor STECF“) dospel k záveru (2), že v porovnaní s triediacou mriežkou používanie zariadenia na zabránenie vedľajším úlovkom pravdepodobne povedie k zníženiu miery vedľajších úlovkov (z hľadiska hmotnosti a počtu) a k zachovaniu alebo zlepšeniu spôsobu využívania populácií druhov lovených ako vedľajšie úlovky, ktoré dorastajú do väčšej veľkosti ako treska koruškovitá (napríklad treskovité). Výbor STECF uviedol, že jedince s dĺžkou menej ako 15 cm predstavujú len malý podiel celkového vedľajšieho úlovku, a skonštatoval, že vedľajšie úlovky pri love tresky koruškovitej by sa teda pri používaní zariadenia na zabránenie vedľajším úlovkom v porovnaní s triediacou mriežkou podstatne znížili.
                  
               
                     (7)
                  
                  
                     Nariadenie (EÚ) 2019/1241 by sa preto malo zodpovedajúcim spôsobom zmeniť.
                  
               
                     (8)
                  
                  
                     Keďže opatrenia stanovené v tomto nariadení majú priamy vplyv na plánovanie rybárskej sezóny plavidiel Únie a na súvisiace hospodárske činnosti, toto nariadenie by malo nadobudnúť účinnosť ihneď po jeho uverejnení. Keďže lov tresky koruškovitej prebieha od septembra do decembra, toto nariadenie by sa malo uplatňovať od 1. septembra 2021. Takéto uplatňovanie so spätnou účinnosťou neovplyvňuje zásadu právnej istoty a ochrany oprávneného očakávania,
                  
               PRIJALA TOTO NARIADENIE:
         
            Článok 1
            Príloha V k nariadeniu (EÚ) 2019/1241 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. septembra 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. decembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 198, 25.7.2019, s. 105.
         
            (2)  https://stecf.jrc.ec.europa.eu/documents/43805/2786172/STECF+PLEN+20-03.pdf.
      
      
         
            PRÍLOHA
            V prílohe V časti B bode 1.4 sa deviaty záznam v tabuľke mení takto:
            
               
                           Veľkosť ôk
                        
                        
                           Geografické oblasti
                        
                        
                           Podmienky
                        
                     
                           „aspoň 16 mm
                        
                        
                           Celá oblasť
                        
                        
                           Cielený lov malých pelagických druhov, ktoré nie sú uvedené inde v tejto tabuľke.
                           Cielený lov tresky koruškovitej. Musí sa osadiť jedno z týchto zariadení:
                           
                                       1.
                                    
                                    
                                       triediaca mriežka s maximálnym rozstupom priečok 35 mm;
                                    
                                 
                                       2.
                                    
                                    
                                       zariadenie na zabránenie vedľajším úlovkom (*1) za predpokladu, že sú splnené tieto podmienky:
                                       
                                                   i)
                                                
                                                
                                                   zariadenie musí mať maximálnu veľkosť ôk 70 mm a je upevnené pomocou kruhového vodiaceho štítu z PVC alebo podobného pružného materiálu;
                                                
                                             
                                                   ii)
                                                
                                                
                                                   ak je vo valci/kuželi zariadenia priečne umiestnená fólia z PVC alebo podobného pružného materiálu, nesmie táto fólia zaberať viac ako 75 % plochy prierezu v mieste, kde je umiestnená, a
                                                
                                             
                                                   iii)
                                                
                                                
                                                   na užšom konci zariadenia je únikový otvor s rozmermi najmenej 50 × 50 cm.
                                                
                                             
                                 Cielený lov kreviet sivých a kreviet druhu Pandalus montagui. V súlade s pravidlami stanovenými na vnútroštátnej alebo regionálnej úrovni sa na vlečnú sieť osadí oddeľovací panel alebo triediaca mriežka.
                        
                     
            
               (*1)  ‚Zariadenie na zabránenie vedľajším úlovkom‘ je teleso kužeľového tvaru zo sieťoviny, ktoré spĺňa tieto kritériá:
            
                        1.
                     
                     
                        je vložené pred koncový rukávec tak, aby bola nábehová hrana alebo základňa kužeľa upevnená po celom obvode vlečnej siete pred koncovým rukávcom alebo tunelom;
                     
                  
                        2.
                     
                     
                        zužuje sa smerom k vrcholu, ktorý je upevnený k spodnému panelu vlečnej siete;
                     
                  
                        3.
                     
                     
                        na mieste, kde je vrchol spojený s koncovým rukávcom, sa nachádza únikový otvor,
                     
                  
                        4.
                     
                     
                        umožňuje prechod jedincov tresky koruškovitej a ich zadržanie v koncovom rukávci, a vypúšťa vedľajšie úlovky rýb tým, že ich nasmerúva k únikovému otvoru.“